《台城路 阑干》
清代·顾翎

紫桐廊畔春如画，分明碧城十二。刻玉蟠螭，泥金写凤，短短回文轻护。

萦云宝炷。恰界破方花，书成梵字。古础苔衣，秋痕晕上几重翠。

谁教珠袖频拂，怕桐花宵坠，吹遍清露。佛髻螺明，仙铢钿滑，宫样沉香小制。

雪狸曾误。只顗觑庭阴，玲珑穿去。冷压柔枝，夜凉花欲语。

作者简介：顾翎（1776—？），字羽素，无锡人。顾敏恒女，泾县知县顾翰姊，杨敏勋室。幼习为诗，兼工长短句，性爱梅颜，所居曰绿梅影楼。作填词图，一时名公才媛应题甚夥。